অবৈধভাবে মাটি কাটা ও তা সংরক্ষণ নিয়ে রিপোর্ট তলব হাইকোর্টের!

ওয়েব ডেস্ক : অবৈধভাবে মাটি (Soil) কাটা, তার পর সেটি অবৈধভাবে ইটভাটাতে জমা করা নিয়ে হয়েছিল মামলা। সেই মামলায় এবার জেলা শাসকদের কাছ থেকে রিপোর্ট তলব করল কলকাতা হাইকোর্ট (Calcutta High Court)। এদিন হাইকোর্টের প্রধান বিচারপতির ডিভিশন বেঞ্চের তরফে জিজ্ঞাসা করা হয়েছিল, এ নিয়ে সব জেলায় নোটিস পাঠানো হয়েছে কি না। এর পরেই আদালতের তরফে নির্দেশ দেওয়া হয়, তিন সপ্তাহের মধ্যে এই রিপোর্ট (High Court summons report) জমা দিতে হবে। তার পরেই এই মামলার শুনানি হবে বলেও জানিয়ে দেওয়া হয়েছে আদালতের তরফে।

অবৈধভাবে মাটি কাটা হচ্ছে। আর তা সংরক্ষণ করে রাখা হচ্ছে ইটভাটাগুলিতে। এমন অভিযোগ করে কলকাতা হাইকোর্টে একটি জনস্বার্থ মামলা (Public interest litigation) দায়ের করেছিলেন এক ব্যক্তি। সেই মামলাতেই এবার বড় নির্দেশ দেওয়া হল হাইকোর্টের তরফে।

আরও খবর : রাজ্যপালকে উড়িয়ে দেওয়ার হুমকি! রাজভবনে বাড়ল নিরাপত্তা

মূলত এই মামলায় ২৬ জুন ২০২৫ সালে সার্কুলার ইস্যু করতে বলছিল হাইকোর্ট। রাজ্যের কোথাও মাটি কাটা ও অবৈধভাবে সেই মাটি ইটভাটাতে জমা করা যাবে না, এই মর্মেই ওই সার্কুলার জারি করা হয়েছিল আদালতের তরফে। কিন্তু অভিযোগ, এই সার্কুলার জারি করার পরেও অবৈধভাবে মাটি কাটা ও তা সংরক্ষণ বন্ধ হয়নি।

আর সেই মামলার শুনানি হয় আদালতে। তাতেই তিন সপ্তাহের মধ্যে রিপোর্ট জমা দেওয়ার কথা জানানো হল কলকাতা হাইকোর্টের (Calcutta High Court) তরফে। অন্যদিকে এই মামলায় আবেদনকারী আরও অভিযোগ করেছেন, জলঙ্গী নদীর পাশ ধরে টোটাল দুই থেকে আড়াই হাজার ফুট গভীরতা তৈরি হয়ে গিয়েছে। প্রতিবছর সেই কারণেই এত বন্যা হচ্ছে এই মাটি কাটার জন্য। বন্যাকেও রোধ করা যাচ্ছে না। আর সেই মামলাতেই আদালতের তরফে এই নির্দেশ দেওয়া হয়েছে।